# **VILNIUS MAIRONIO IR MANO AKIMIS**

**Tikslas:** Pažvelgti į Vilniaus miestą tarsi Maironio akimis: asmeniškai patirti eilėraščio „Vilnius (prieš aušrą)“ lyrinio subjekto išgyvenimus ir palyginti dabartinį miesto vaizdą su Maironio aprašytu.

### **Temos ugdymo programose**

Romantizmas lietuvių literatūroje. Maironio kūrybos analizė ir interpretacija.

### **Pamokos vieta:**Gedimino pilies kalnas arba bokštas, Arsenalo g. 5, Vilnius.

**„ANTAI PAŽVELKI! TAI VILNIUS...“**

Pamoka skatina mokinius per asmeninę patirtį mokytis lyrinio teksto analizės ir interpretacijos. Pamokos organizavimas miesto širdyje ant Gedimino kalno, kur atsiveria didinga senamiesčio panorama, padeda įsijausti į Maironio eilėraščio „Vilnius“ lyrinio subjekto išgyvenimus, o atliekama kūrybinė užduotis palyginti dabartinį miesto vaizdą su Maironio aprašytu, perteikiant savo patirtį, išgyvenimus, siejant juos su miesto ateitimi.

Taupant laiką galima pasirinkti ir kitą pamokos vietą. Tai gali būti bet kuri vieta, iš kurios atsiveria plati miesto panorama.

**Pamokos reikšminiai žodžiai**: įsijautimas, patyrimas, kūryba, kraštovaizdis, praeitis ir dabartis, tėvynės meilė, asmeninis išgyvenimas.

**Pamokos situacija**

1. Maironio kūrybos tematikos aptarimas pamokų metu.

2. Tėvynės paveikslas Maironio kūryboje. Poetinis Lietuvos paveikslas, kraštovaizdžio, panoramos vaizdavimas iš toli arba iš aukštai, meilės tėvynei išgyvenimas, didingos praeities priminimas, tautos atbudimo ženklai – visa tai aptariama pamokų metu analizuojant eilėraščius „Mano gimtinė“, „Kur bėga Šešupė“.

3. Ruošdamiesi pamokai mieste mokiniai atidžiai perskaito Maironio eilėraštį „Vilnius Prieš aušrą“.

 **Pamokos planas**

1. Pamoka vyksta Gedimino kalno aukštelėje, iš kurios atsiveria miesto panorama, arba Gedimino bokšto apžvalgos aikštelėje.

2. Mokiniai gauna lapus su Maironio eilėraščiu „Vilnius (prieš aušrą)“ ir užduotimis bei klausimais teksto analizei. Skiriama 20 min. kiekvienam individualiai pasivaikščioti, stebėti miestą, įsijausti į lyrinio subjekto išgyvenimus, atsakyti į klausimus.

3. Praėjus skirtam laikui mokiniai grupėse po 4-5 aptaria atliktas užduotis ir atsakytus klausimus, apibendrina savo patirtis. Grupėms išdalinami lapai su nauja užduotimi: palyginti dabartinį miesto vaizdą su Maironio aprašytu, pateikti meninį miesto panoramos aprašymą, perteikiant savo patirtį, išgyvenimus, susieti juos su įsivaizduojama miesto ateitimi. Darbui skiriama 20 min.

4. Grupės padaro po 1-3 miesto panoramos nuotraukas, kurios labiausiai atspindi jų atliktą užduotį.

5. Mokinių grupės pristato savo atliktas užduotis ir nuotraukas.

6. Dalinimasis patirtimi. Refleksija. Grįžimas į mokyklą.

**Namų darbai**
Namuose mokiniai parengia savo darbo pristatymus su nuotraukomis. Pristatymai gali būti eksponuojami mokyklos interneto svetainėje, facebook paskyroje.

**Mokiniai lavins:**

* *pažinimo kompetenciją*: mokysis analizuoti ir interpretuoti romantizmo epochos lietuvių poeto Maironio kūrybą, įvardinti eilėraščio tematiką, raiškos priemones;
* *kūrybiškumo kompetenciją:* atliks kūrybinę užduotį kurdami meninį miesto panoramos aprašymą, perteikdami savo patirtį, išgyvenimus, susiedami juos su įsivaizduojama miesto ateitimi;
* *kultūrinę kompetenciją*: lankydamiesi miesto istorinėje vietoje, mokysis surasti ir atskirti istorinius, kultūrinius ženklus bei simbolius lietuvių autorių kūryboje;
* *komunikavimo kompetenciją*: dirbdami grupėse lavins savo komunikacinius gebėjimus, mokysis išklausyti, bendradarbiauti ir priimti kito nuomonę, ieškos sprendimų.